**Проект!**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**от**

**АСЕН ЛИЧЕВ – МИНИСТЪР НА ОКОЛНАТА СРЕДА И ВОДИТЕ**

**Относно:** *Проект на Постановление на Министерския съвет за изменение и допълнение на нормативни актове на Министерския съвет*

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл.31, ал.2 от Устройствения правилник на Министерския съвет и на неговата администрация, внасям за разглеждане проект на Постановление на Министерския съвет (ПМС) за изменение и допълнение на нормативни актове на Министерския съвет. В проекта на ПМС са включени изменения и допълнения в Наредбата за ограничаване емисиите на летливи органични съединения при употребата на органични разтворители в определени бои, лакове и авторепаратурни продукти (обн. ДВ. бр. 20 от 2007 г., изм. ДВ. бр. 25 от 2010 г., изм. и доп. ДВ. бр. 55 от 2012 г., изм. ДВ. бр. 84 от 2017 г.), както и изменения в Наредбата за изискванията за качеството на твърдите горива, използвани за битово отопление, условията, реда и начина за техния контрол (обн. ДВ. бр. 15 от 2020 г.).

Предложените изменения и допълнения в Наредбата за ограничаване емисиите на летливи органични съединения при употребата на органични разтворители в определени бои, лакове и авторепаратурни продукти имат за цел:

- Осигуряване прилагането на определени разпоредби от Регламент (ЕС) 2019/1020 на Европейския парламент и на Съвета от 20 юни 2019 година относно надзора на пазара и съответствието на продуктите и за изменение на Директива 2004/42/ЕО и регламенти (ЕО) № 765/2008 и (ЕС) № 305/2011 (ОВ, L 169/1 от 25.06.2019 г.), относно Директива 2004/42/ЕО, която вече е транспонирана в Наредбата. Разпоредбите относно надзора на пазара обхващат продуктите, които са предмет на законодателството на Съюза за хармонизация, посочено в приложение I от Регламент (ЕС) 2019/1020 (в това число бои, лакове, авторепаратурни продукти);

- Постигане на правна яснота, посредством прецизиране на нормативни разпоредби, свързани с пускането на пазара на бои, лакове и авторепаратурни продукти.

В Наредбата за изискванията за качеството на твърдите горива, използвани за битово отопление, условията, реда и начина за техния контрол, се прецизира обхвата на топлинната мощност на горивните инсталации, предназначени за битово отопление, за които се прилагат изискванията на наредбата. Тези изменения са включени в проекта на ПМС след получаване на становището от дирекция „Модернизация на администрацията“ към МС относно съгласуването на частичната предварителна оценка на въздействието на проекта на акт (№ 04.09-83/15.10.2020 г.), поради което същата е допълнена.

**Причини, които налагат приемането на ПМС**

За да се гарантира свободното движение на продукти в рамките на Съюза, е необходимо продуктите да са в съответствие със законодателството за хармонизация на Съюза и следователно да отговарят на изисквания, осигуряващи високо ниво на защита на обществените интереси, като здраве и безопасност като цяло, здравеопазване и безопасност на работното място, защита на потребителите, защита на околната среда, обществена сигурност и защита на всички други обществени интереси, защитени от това законодателство. Необходимите правила, за да се гарантира това прилагане на свободното движение на продукти в рамките на Съюза, независимо дали продуктите се пускат на пазара чрез офлайн или онлайн средства и независимо дали се произвеждат в Съюза или не, са заложени в Регламент (ЕС) 2019/1020.

Разпоредбите за надзор на пазара в Регламент (EС) 2019/1020 обхващат продукти, които са предмет на законодателството на Съюза за хармонизация, изброено в приложение I, включително бои, лакове и авторепаратурни продукти. Това ще осигури единна рамка за надзор на пазара на тези продукти на равнището на Съюза и ще спомогне за повишаване на доверието на потребителите и другите крайни потребители в продуктите, пуснати на пазара на Съюза. В тази връзка с регламента се изменя Директива 2004/42/ЕО, като се отменя изискването за разработване от държавите-членки на програма за мониторинг за целите на проверяване спазването на директивата и докладването до Европейската комисия за резултатите от програмата за мониторинг.

Разпоредбите на Наредбата за изискванията за качеството на твърдите горива, използвани за битово отопление, условията, реда и начина за техния контрол се прилагат за въглища и брикети, произведени от въглища, използвани за битово отопление, предназначени за изгаряне в горивни инсталации с топлинна мощност, по-малка или равна на 0,5 МW. Същевременно изискванията на наредбата не се прилагат за твърдите горива, които са предназначени за изгаряне в индустриални и горивни инсталации с мощност от 0,5 МW, за които са установени норми за допустими емисии съгласно Наредба № 1 от 2005 г. за норми за допустими емисии на вредни вещества (замърсители), изпускани в атмосферата от обекти и дейности с неподвижни източници на емисии (обн. ДВ, бр.64 от 2005 г.), съгласно Приложение №7 към чл.21, ал.1. В тази връзка е установено припокриване на обхвата на двете наредби по отношение на горивните инсталации с мощност 0,5 МW, което налага настоящата нормативна промяна.

**Очаквани резултати от прилагането на проекта на акт**

Извършената частична предварителна оценка на въздействието на проекта на ПМС показва, че не се очакват негативни въздействия. Очакват се положителни икономически, социaлни и екологични ефекти, свързани с:

* Хармонизирането и прилагането на Регламент (ЕС) 2019/1020 ще доведе до гарантиране на качеството на пуснатите на пазара бои, лакове и авторепаратурни продукти от обхвата на Наредбата за ограничаване емисиите на летливи органични съединения при употребата на органични разтворители в определени бои, лакове и авторепаратурни продукти, както и до развитие на устойчива бизнес среда чрез осигуряване на ефективен надзор в областта на контрола на посочените продукти.
* Пуснатите на пазара продукти бои, лакове, авторепаратурни продукти от обхвата на Наредбата за ограничаване емисиите на летливи органични съединения при употребата на органични разтворители в определени бои, лакове и авторепаратурни продукти ще бъдат контролирани, съгласно изискванията на Регламент (ЕС) 2019/1020, което от своя страна ще доведе до намаляване на непосредствена опасност за здравето на хората.

Подобреният надзор на пазара трябва да увеличи нивата на защита и безопасност на потребителите. Ще бъде повишена прозрачността на надзора на пазара, което трябва да има положителен ефект в областта на по-доброто администриране, както в опазването и поддържането на екологична и ергономична среда за живот.

* Изменението на Наредбата за ограничаване емисиите на летливи органични съединения при употребата на органични разтворители в определени бои, лакове и авторепаратурни продукти и прилагането на Регламент (ЕС) 2019/1020, отнасящо се до пускането на пазара на бои, лакове и авторепаратурни продукти (от обхвата на Наредбата), ще доведе до намаляване на риска от пускането на пазара на несъответстващи на европейското и национално законодателство продукти и съответно намаляване на риска от отделянето на вредни емисии в атмосферата.
* С измененията в Наредбата за изискванията за качеството на твърдите горива, използвани за битово отопление, условията, реда и начина за техния контрол ще се избегне противоречието с Наредба № 1 от 2005 г. за норми за допустими емисии на вредни вещества (замърсители), изпускани в атмосферата от обекти и дейности с неподвижни източници на емисии.

Предложеният проект на нормативен акт няма да доведе до пряко и/или косвено въздействие върху държавния бюджет, във връзка с което е изготвена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Проектът на нормативен акт не e свързан с транспониране на директива на Европейския съюз, поради което не е изготвена справка за съответствие с европейското право.

Проектът на ПМС, заедно с доклада и оценката на въздействие, е обявен за публично обсъждане на интернет страницата на Министерството на околната среда и водите и на портала на Министерски съвет за обществени консултации, съгласно изискванията на чл. 26, ал. 2 от Закона за нормативните актове. Направените бележки и предложения са отразени, съгласно приложената справка.

Проектът на ПМС е съгласуван в съответствие с чл. 32 и чл. 34 от Устройствения правилник на Министерския съвет и на неговата администрация. Направените бележки и предложения са отразени, съгласно приложената справка.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл.8, ал.1 от Устройствения правилник на Министерския съвет и на неговата администрация, предлагам Министерският съвет да приеме предложения проект на Постановление на Министерския съвет за изменение и допълнение на нормативни актове на Министерския съвет.

**АСЕН ЛИЧЕВ**

*Министър на околната среда и водите*